Items per datum gefilter: Februarie 2017
Taalgebruiker of speltoetser: dís die groot verskil
Saterdag, 25 Februarie 2017 08:18
Die voornaam van Bobby van Jaarsveld se sanger-suster is ........
Dié vraag verskyn onlangs in een van die daaglikse toetse van Beter Afrikaans, 'n slimfoontoepassing wat jou help om jou taalgebruik te verbeter, spellingvaardighede op te skerp en kennis oor Afrikaans uit te brei.
'n Woedende deelnemer reageer: "Dit is belaglik dat ek moet weet hoe om haar naam te spel! Dit is 'n algemenekennisvraag, nie 'n taalvraag nie. Ek het geen idee wie die dame is na wie verwys is nie. Daarmee saam is die weergawe van die spelling van die naam waarmee haar ouers haar belas het nie noodwendig die 'korrekte' spelling nie."
Beter Afrikaans se doel is onder andere om te help om "afgeronde" taalgebruikers op te lei. 'n Afgeronde taalgebruiker is 'n ingeligte taalgebruiker.
Die doyenne van Afrikaanse nuuslesers, Mariëtta Kruger, het my jare gelede 'n belangrike les geleer: 'n Nuusleser moet nie net goed kan artikuleer, woorde korrek kan uitspreek en sinne behoorlik kan fraseer nie. 'n Goeie nuusleser is iemand wat wéét wat in die nuus gebeur, wat 'n besonder goeie algemene kennis het. Want slegs dan kan jy die nuus met gesaghebbendheid en die nodig patos oordra.
En dié les geld elke taalgebruiker.
Kom ons volg 'n bietjie die argument van die woedende Beter Afrikaans-gebruiker. As daar van taalgebruikers geen algemene kennis veronderstel mag word nie, hoe kan ons dan verwag dat iemand moet weet dat daar 'n verskil is tussen die "Nuwe Testament" en 'n "nuwe testament"? Dit verg tog algemene kennis – of jy 'n christen is of nie – om te weet dat ons "Nuwe Testament" in Afrikaans in 'n bybelse konteks met hoofletters skryf. Net so verg dit taalkennis én algemene kennis om te weet dat beide "bybelse" en "Bybelse" korrekte skryfwyses is (kyk reël 9.19 in die AWS).
Dieselfde argument geld baie ander eiename. Ek verwag van 'n afgeronde taalgebruiker om te weet hoe om die skrywer Etienne Leroux (en nie Ettienne le Roux nie) se naam te skryf, of om ten minste te weet wie Oscar Pistorius is (en dat sy naam nie Oskar Pretorius is nie). Of dat ons adjunkstaatspresident se van Ramaphosa (en nie Rammaposa nie) is. Of dat Mpumalanga (en nie Mphumalangha nie) aan die Nasionale Krugerwildtuin grens.
As jy in 'n e-pos die uitvoerende direkteur van jou maatskappy se van verkeerd skryf, is dit maar oukei? As 'n nuusleser na 'n Verenigde Stater (in plaas van Amerikaner) verwys, is dit ook maar aanvaarbaar? Nee, of jy nou 'n skoolleerder, Facebookskrywer, e-possenier of joernalis is, die korrekte skryfwyse én spelling van eiename is deel van jou vereiste taalkennis.
'n Taalgebruiker sonder wêreldkennis is niks anders (of beter) as 'n speltoetser nie.
As iemand nie weet wie Bobby of Karlien van Jaarsveld is nie, of wie Oscar Pistorius is, of wat die Nuwe Testament is, of watter provinsies waar in ons land is nie, help Beter Afrikaans hulle hopelik om ook hulle algemene kennis uit te brei. Perdalks leer diesulkes ook van Google en Wikipedia. Anders vra ek hulle maar om groete te stuur vir Rip van Winkel.
Hierdie rubriek het in gewysigde vorm in Beeld van 25 Februarie 2017 verskyn.
Dinsdag, 21 Februarie 2017 06:52
Ek het grootgeword in 'n familie wat Afrikaans se pynlikste ontluikingsjare beleef het. My oupa was een van dié wat op 'n stoel moes staan met donkie-ore aan omdat hy Afrikaans gepraat het in 'n land wat hom wou verengels.
Hulle het hard gewerk om Afrikaans te bevorder, my grootouers. In Natal, die provinsie wat vandag nog effe trots is op sy bynaam "The Last Outpost". Dit was nie maklik nie. Hulle is daarvoor gehoon, soms selfs verneder. Maar hulle het op hulle beskeie manier gedoen wat hulle kon vir die taal - seker gemaak hulle drie kinders word in Afrikaans onderrig, Afrikaanse boeke gekoop, Afrikaanse films ondersteun, Afrikaans keurig gepraat.
Maar nie my ouma of my oupa was taalimperialiste nie. Hulle kon albei Zoeloe praat, my oupa so vlot dat jy toe-oë nie sou kon agterkom hy is nie 'n moedertaalspreker nie. En hy het dié taal as 'n volwassene aangeleer, uit noodsaak en uit respek vir die mense wat langs hom in Zoeloeland se suikerrietlande panga geswaai het.
Onthou vandag, op hierdie dag, dat jou moedertaal jou trots mag en moet wees, dat jou hart daarvoor mag klop en dat jy hard mag werk om Afrikaans te beskerm en te bevorder. Maar onthou ook dat dié voorreg almal toekom. Ander mense se moedertale is hulle trots. Respekteer dit.
Die manier om jou taal ten beste te dien, is gewoon om hom te gebruik. Om hom te lees en te skryf en seker te maak jou kinders word in hom onderrig. Om Afrikaanse kunstenaars, skrywers en publikasies te ondersteun. En om, wanneer jy self jou taal aanwend, seker te maak jy werk met 'n geslypte beitel. Want dis net dan wat jou woorde en jou werk in die sterre in loop.
Ek kry 'n klein klein beiteltjie,
Ek sit 'n klippie op 'n rots:
- mens moet jou vergewis:
'n beitel moet kan klip breek
as hy 'n beitel is -
so skoon soos langs 'n voeg:
en kloof hom wortel toe -
só moet 'n beitel slaan
met 'n bars wat van my beitel af
Eens toe daar 'n tweetalige lugruim was
Saterdag, 18 Februarie 2017 05:36
Dis 1986. Iewers in die lug tussen Nigel en Springs bo die Central Flying School Dunnottar kontak 'n desperate vlieënier van die Suid-Afrikaanse Lugmag die beheertoring:
"Dunnotar-naderingsbeheer, dit is Harvard 6437. Ons is reg bo, in aansluiting by ons aanvanklike nadering. Nademaal ons kekkeldoos onklaar geraak het, kan Johannesburg se beheerde lugruim nie binnegedring word nie. Ons versoek u aansluitingsklaring vir 'n volle landing."
Dis nie 'n grappie nie en allermins versonne.
My vriend Brendon is 'n vlieënier, en hy vertel van vervloë dae toe ons lugruim tweetalig was. In die 1970-80's was leerlingvlieëniers van die Suid-Afrikaanse Lugmag verplig om lugvaartterminologie in Engels én Afrikaans te beheers. Al om die ander week is Afrikaans as radiotaal gebruik.
Oor 'n glas whiskey leer Brendon my 'n paar Afrikaanse lugvaartterme:
rol, gier en hei: Vliegtuie beweeg vry op drie asse. Wanneer jy beweeg op die denkbeeldige as wat van voor tot agter in die vliegtuig strek, rol (roll) jy met behulp van die rolroer (aileron); op die horisontale vlerk-tot-vlerk-as hei (pitch) jy met die hoogteroer (elevator); en op die vertikale as gier (yaw) jy met jou rigtingsroer (rudder). Op die internet is daar oulike animasies wat dié konsepte mooi demonstreer.
wannadering, wentel en waas: Die naaste wat ek ooit aan my Heiland was, was op 'n keer toe ons vir 'n Taalkommissiesitting moes afvlieg Port Elizabeth toe. 'n Storm van Ou Testamentiese omvang het oor Die Baai gewoed. Uit die venstertjies kon ons sien dat die hele stad in 'n verwoedende waas (haze) gehul was. Daar was 'n kwaai dwarswind (crosswind) wat eers gekrimp (backed) en dan geruim (veered) het. Ons het 'n paar keer om die lughawe gewentel (orbited) en toe het die vlieënier sy bes probeer … Ná twee wannaderings (missed approaches) en een deurlooplanding (touch-and-go landing) het die liewe kaptein weer die eindnaderingsgebooie (landing checks) laat loop en ons uiteindelik met 'n suksesvolle volle landing (full-stop landing) terug op moeder aarde op die laaiblad (apron) gehad. Ons arme TK-lede was senuweeorrels wat slegs met onverdunde alkohol en skoon onderklere gekalmeer kon word.
Tongknopers: Probeer presisienaderingsbaanaanwyser (precision approach path indicator), sigvlugreëls (visual flight rules) en vliegveldvluginligtingsdiens (aerodrome flight information service) vinnig sê.
lusvlug, tolvlug en ry: Ek het eers gedink dat 'n lusvlug 'n rit in eerste klas is, maar nee, 'n lusvlug is 'n loop, tolvlug is spin, en ry is taxi. Ek wonder nog altyd hoekom ons in Engels moet wag vir taxi clearance (ryklaring) voor ons op die taxiway (rybaan) kan taxi (ry). As ek met 'n minibus wou reis, het ek duimgery, dankie.
En dan is daar die vliegtuigonderdele: Ek het nog altyd gedog knormoer (starter) is een van daardie anekdotiese woorde wat in lysies verskyn om te wys hoe grappig Afrikaans is. Wrintiewaar, hy staan in Brendon se termlys! Die throttle is 'n gasarm (sinoniem vir prostetiese ledemaat?), en die manifold drain cock (!) is 'n spruitstukaftapkraan. My naasgunsteling is die vaan (of ook die steek) van die lugskroef (pitch of the propeller), en my gunsteling is kekkeldoos (transponder).
As ek eendag groot is, gaan ek 'n hygroman skryf met die titel "Faan en die kekkeldoos".
Hierdie rubriek het in gewysigde vorm in Beeld van 18 Februarie 2017 verskyn.
Dinsdag, 14 Februarie 2017 17:03
Kry anderdag 'n navraag van 'n gebruiker: Hoe spel 'n mens [...]? Tipiese soort navraag, ek stuur 'n tipiese soort antwoord. Sy sê dankie, maar dis 'n dankie met stekels. Want iemand het haar oor die vingers getik oor haar spelling en sy het by my kom bevestiging soek dat sy reg was. En toe was sy nie.
Die reaksie daarop was ook tipies: Ja, maar almal skryf so. En hoekom kan sy nie reg wees nie? Sy skryf dit al jare so en nou is dit ewe skielik verkeerd. Wie maak sulke volksvreemde reëls, en wie het nou eintlik aan dié onheilige kliek in hulle ivoortoring die reg en die mag gegee om die gewone gebruiker ontoereikend te verklaar? Wie se taal is dit in elk geval?
Dis 'n bitter pil om te sluk, ek weet. Ons moes hom al almal afwurg – daardie een waar jy tot in jou siel toe oortuig is jy is reg en dan uitvind jy is nie. Bitter, man. Gal.
Die feit bly staan, die taalgemeenskap maak self die reëls, die Taalkommissie teken die reëls op en dit word in die Afrikaanse woordelys en spelreëls gepubliseer. Ja, dié bron word voortdurend bygewerk. Ja, die reëls word hersien, aangepas, herskryf, verfyn, uitgebrei. Hierdie jaar verskyn 'n eeufeesuitgawe, waarin die reëls vir leestekengebruik in Afrikaans en reëls vir trappe van vergelyking vir die eerste keer vervat word. 'n Klomp mense wat gewoond is daaraan om spasies tussen woorde en vraagtekens te sit, gaan kwaad wees. Mense wat nie spasies tussen woorde en ellipsstippels sit nie, gaan net so kwaad wees. Mense wat "onmiddellik" met een d of een l skryf, gaan steeds kwaad wees, want ons spel dit steeds (net) met twee d's en twee l'e.
Ek wonder hoekom maak dit 'n mens so kwaad as jy uitvind jy maak 'n taalfout. Kan jy jou voorstel dat 'n mens in enige ander vakgebied vir 'n vakkundige sal sê "ja, maar almal doen dit so"? As die ganse graadeenklas skryf 2+2=5, is dit skielik korrek? Nee. As jy altyd gedink het die aarde is 'n plat klip op 'n skilpad se rug en jy vind op 'n dag uit dis 'n skewe eier wat iewers in die middel van 'n kosmos om sy eie as tol, gaan jy met 'n astrofisikus daaroor stry? Nee wat. Jy sal dalk jou wenkbroue lig en jou oë rol, maar dit gaan jou emosioneel min kos om sulke inligting te verwerk.
Taal is anders. Baie mense praat daarvan as volksbesit. Maar taal is meer as dit, dis wat van jou mens maak. Dis hoe jy met die wêreld skakel en dis hoe jy die wêreld toelaat om met jou te skakel. Jou taalgebruik is so uniek soos jou gelaatstrekke en so deel van jou soos die moesies op jou lyf. Om uit te vind daardie moesies is "foute", is soos foelie tussen jou tande. Dis dan wat jy vir die hele ou hoogdrawende gespuis wil sê: vlieg in julle dingese in met julle AWS en al. (En dan moet uitvind die meervoud van "dinges" het twee s'e en die v in "vlieg" moet 'n hoofletter wees.)
My vraag aan sulke beswaardes bly altyd: Hoe reageer jy op soortgelyke foute in Engels? Is jy tevrede as mense there/their/they're verkeerd gebruik? Gaan jy 'n T-hemp koop en dra waarop daar staan "You is my best friend"? Gaan jy tevrede wees as jy 'n Engelse teks lees wat klink soos 'n oorklanking uit Afrikaans of Frans of Spaans of Mandaryns? Nee. Nou hoekom is jy dan bereid, en selfs gretig, om Afrikaans so te verslons?
Soepel taalgebruik is nie 'n skande nie. Dis ook nie 'n teken van naziisme of beheervraatsigheid of analiteit nie. Dis gewoon 'n teken van kennis en bewustheid en noukeurigheid. Dis 'n teken van respek teenoor 'n kode en 'n vakgebied waaraan baie kundiges baie lank voor jou al baie hard gewerk het.
'n Ingenieur of 'n argitek of 'n rekenmeester of 'n onderwyser of 'n teoloog wat ure lank sit en besin oor sy of haar werk is nie 'n nazi nie. 'n Taalmens wat dieselfde doen ook nie. En 'n skrywer wat taal kan inspan soos 'n swaard of 'n skalpel, soos 'n troos of 'n seëning, soos 'n begenadiging of 'n amen, het nie daardie vaardigheid verwerf omdat hy of sy tevrede was met spelfoute en verkeerde meervoude en slordige styl en "ja, maar almal skryf so" nie.
Sluk maar die bitter pil, dis goed vir jou.
Selfs 'n sluwe linguis vang soms sy baas
Saterdag, 11 Februarie 2017 06:15
Sit 'n taalkundige in 'n kroeg, gemoeid slegs met sigselwers en 'n whiskey.
'n Breedbeborsde, betatoeëerde bokbaard kom sit op die kruk neffensaan.
"So, what's your name?" vra hy ná hy 'n tapbier bestel het. Sy aksent klink Amerikaans.
Die linguis sug diep, binnensmonds. Om sy erg Afrikaanse naam en van uit te spel aan dese en gene wat nie régtig belang daarby het nie, is erg vermoeiend. Hy kies dus vir sy "restaurantnaam" – die naam wat hy gebruik as hy telefonies besprekings by 'n restaurant maak.
"Alex Alexander." Want of jy Afrikaans, Engels of Xhosa is, jy sukkel nie met dié naam en van nie.
"OK, I'm Peter Peterson."
"Nice to meet you, Peter."
"Sooo, what do you do for a living?" probeer Baardman die gesprek op gang kry.
Dié keer kom die taalkundige se sug effens hoorbaar uit. Dis die een vraag wat al wat 'n linguis is vrees, want daar is gewoonlik een van vier opvolgvrae:
"O gits, dan moet ek seker nou op my taalgebruik let?!" Dié opmerking kom veral in Afrikaanse geselskap voor, en die res van die gesprek kring dan dadelik uit na die Voortbestaan van Ons Taal en die verloedering daarvan deur die jeug. Ek ken maar weinig taalkundiges wat taalpuriste en skoolvosse is; die meeste van ons verheug ons juis in taalverandering, die variëteite van 'n taal, tale en sprekers in kontak met mekaar. Die misterie van taal lê juis in die randverskynsels, die uitsonderings.
"Hoeveel tale praat jy?" Daar is 'n verskil tussen 'n linguis en 'n poliglot. Eersgenoemde bestudeer een of meerdere tale, die ander praat/lees/skryf/verstaan meerdere tale. Met die uitsondering van 'n paar Afrikataalkollegas bemeester die gemiddelde linguis wat ek ken so tussen een (gewoonlik Amerikaners) en drie of vier tale (gewoonlik die tokkelokke). Prof Ernst Kotzé, oud-Taalkommissievoorsitter en 'n vooraanstaande taalkundige, is twaalf tale magtig, maar hy is die uitsondering op die reël.
"Mmmmm, so hoe dra jou navorsing by tot 'n beter wêreld?" Dié ene is moeilik, want dis dalk 'n vraag waarmee menig geesteswetenskaplike (of enige akademikus) op die een of ander tyd moet stoei. Ek antwoord gewoonlik dat, sonder taalkundiges, ons dit nie gaan regkry om rekenaars te ontwikkel wat slimmer as mense is nie. Daarom is ons noodsaaklik. Dit lei dan die gesprek flink in ander rigtings, veral as die gespreksgenoot met 'n lyf vol tatoes rondloop.
"Jy's 'n ling… wat??" Die vraag is nie so erg nie, want dan kan 'n mens darem verduidelik dat die woord uit die Latynse lingua kom wat letterlik "tong" en later "taal" beteken het. En dan is die skakels vlot na "mother tongue" en ander woord wat met lingua verband hou. Of die gesprek hou dadelik op.
Die taalkundige se ma het hom goed opgevoed en hy antwoord Baardbek dus bedeesd: "I'm working in the language industry."
"Oh, interesting, and in what branch of the language industry? I'm a linguist myself!"
Moet nooit 'n man op sy baardjie takseer nie …
Eindnota: Met erkenning aan David Lightfoot, Arnold Zwicky en Geoff Pullum by wie ek intertekstueel geleen het.
Hierdie rubriek het in gewysigde vorm in Beeld van 11 Februarie 2017 verskyn.
Woensdag, 08 Februarie 2017 06:53
Uitdrukkings met "bok"
Saterdag, 04 Februarie 2017 07:24
Idiome en waar hulle vandaan kom
'n Bok vir sports
Hulle bokke en skape deurmekaar jaag
Die skape van die bokke skei
So bang soos 'n bok vir 'n skoot hael
Hoe ouer die bok, hoe harder die horing
Maer bokke dip
'n Ou bok lus ook nog 'n groen blaartjie
Ou bokke pluk die hoogste doringpeule
Iemand 'n Poolse bok span
'n Bok skiet
Hy is nes 'n bok, waar hy vreet, groei niks nie
Broek maak bokknieë
Iemand laat bokspring
Bokspring van vreugde
Bokveld toe gaan.
Bokvoete ry iemand
Bokvoete sit agter sy nek
Hy is so stadig dat 'n bok nog sy kool sal afvreet.
'n Bok moet bossies vreet.
Jy kan nie 'n bok in die wingerd laat loop nie.
Hy is oud waar die bok hom gestoot het.
Hy sal onder die bok in krink.
As 'n bok nie skurf is nie, sal hy hom nie krap nie.
Ek bly liewer 'n bok op die muur.
Hy is die familie se bont bok.
Oppas! Bokke het ore!
Bokkie op die klip (miershoop) wees
Daar is 'n bok in die land
Bokke gaan oppas
Iemand anders se bok skiet
Hy het die bok by die stert gehad
Slyp nooit jou tande vir 'n bok wat in die bos is nie
Die vel verkoop voor die bok geskiet is
Die vleis wil braai voor die bok geskiet is
Van belhamels tot voorbokke en kapaters
Saterdag, 04 Februarie 2017 06:36
Ou bokke lus mos groen blaartjies, want hoe ouer die bok, hoe harder die horing.
Oftewel: Ouer mans vry graag na jonger persone, want hoe ouer jy is, hoe wyser is jy (en gaan jy mos nou nie sukkel met iemand wat saam met jou manklik en kranklik op die ouetehuis se stoep sit nie).
Afrikaans se idioomskat is oorlopens met woorde en uitdrukkings wat verband hou met plaasdiere en 'n agrariese leefwêreld. Van hondsgetrou en hondmak, tot snoeshaan en janhen, tot voorbokke en agterosse. Vir die byderwetse, verstedelikte Afrikaanse hipster is 'n Saterdagoggend by die barbierwinkel waarskynlik meer gemeensaam as wat dié uitdrukkingswyses bekend is.
In vier woordeboeke waarin ek gesoek het, kry ek nie minder nie as 41 verskillende uitdrukkings waarin die woord "bok" voorkom: van die hedendaagse "bok vir sports" tot die vergete "iemand 'n Poolse bok span".
Vra Anton juistement hierdie week via e-pos: "Waar kom die idiomatiese gebruik van "voorbok" vandaan?"
Nou kyk, my se loopwêreld is mos daar diep in die Noordwes in, op 'n plaas getoog. Die 1980's was El Niñojare en daar was geld vir niks nie – allermins om my en my suster ruim van sakgeld te voorsien. In standerd 1 (graad 3) het ek begin om met hoenders te boer; skropeiers en -braaikuikens was winsgewend. In standerd 3 het ek entrepreneuries uitgebrei na boerbokboerdery, nadat my oom vir my so 'n spogrooikop-Kalahariboerbokram met 'n bokbaardjie present gegee het. (Noudat ek daaraan dink: nie onlykende op sommige van vandag se hipsters nie…)
Janneman was uiteindelik die dominante ram in die trop, die voorloper, die voorbok. Wie al met boerbokke geboer het, weet dat hulle mos liéf vir draadkruip is. En as jy nou ergernis met jou pa wil hê, dan moet jou voorbok (en sy hele trop) tussen jou pa se wolmerino's loop rondwei, want sien, bokhare op skouwol is so uit soos 'n geskeerde kinnebak by 'n kunsuitstalling. Vandaar ook dat ons die skape van die bokke moet skei ("om die gewenstes van die ongewenstes te skei"), of juis jou bokke en skape deurmekaar jaag ("om te trou").
Om die gedraadkruipery te voorkom, moes ek Janneman van so 'n nektuig (gemaak uit bloekomtakke en rieme) voorsien. As jy dit nie doen nie, dan kruip die klein bogher altyd deur die drade en lei die hele trop met hom saam. Die nekding is dus 'n meganisme om jou bokke in die kamp te hou.
Die voorbok was egter nie altyd net een ram nie. Ek kan onthou ek het 'n pragtige ooi gehad wat ook met so 'n nektuig moes rondloop. En die opgeskote bokkies moes ook dikwels op dieselfde manier in toom gehou word. Maar as jy die voorbokke betyds geïdentifiseer het, was jou probleem opgelos.
In die alledaagse gebruik van die woord voorbok word daar meestal gesinspeel op die leier in kattekwaad, die belhamel.
Belhamel? 'n Gekastreerde boerbok is 'n kapater, 'n gekastreerde skaap 'n hamel. En soos kapaters is hamels ook voorbokke. In 'n skaaptrop – veral in Europa – word 'n klok (of bel) om sulke hamels se nekke gehang. Hulle is dan die bel-hamels.
Hierdie rubriek het in gewysigde vorm in Beeld van 04 Februarie 2017 verskyn.
Oor Februarie, reiniging en aflegging
Woensdag, 01 Februarie 2017 06:38
Februarie || eienaam. (Moontlik na die Romeinse god van reiniging, Februus, wat waarskynlik vernoem is na die Februa (reinigingsfeeste) wat op die vyftiende van Februus se heilige maand, Februarius, gehou is. Februus was ook die god van geld/rykdom en die dood.)
Februarie is die kortste maand van die jaar, die laaste maand van die somer in die Suidelike Halfrond, en die afsluiting van die belastingjaar, wat beteken dat dié maand min of meer dieselfde betekenis inhou vir die eienaars van sakeondernemings en die betalers van voorlopige belasting as wat dit vir die ou Romeine ingehou het.
Op 1 Februarie 1662 het generaal Koxinga van China die eiland van Taiwan ná 'n beleg van 9 maande by die Vereenigde Oost-Indiesche Compagnie afgeneem, op dieselfde dag in 1884 is die eerste volume van die Oxford English Dictionary (A tot Ant) gepubliseer, en in 1895 het president Paul Kruger die Fonteinevallei in Pretoria tot die eerste natuurbewaringsgebied in Afrika geproklameer. Op hierdie dag in 1964 het die Beatles vir die eerste keer nommereentrefferstatus in die VSA bereik met "I want to hold your hand", vier jaar later het Eddie Adams sy onvergeetlike en afgryslike foto van die teregstelling van Nguyen Van Lem, 'n offisier in die Viëtkong, geneem, en in 1981 het die krieketwêreld vir ewig van sy as af gekantel toe Trevor Chappel daardie berugte onderhandse laaste bal op die MCG geboul het.
Die Amerikaners vier Vryheidsdag op 1 Februarie omdat Abraham Lincoln die Dertiende Wysiging (Thirteenth Amendment) aan die Amerikaanse Grondwet op 1 Februarie 1865 onderteken het – dit was die wysiging wat slawerny onwettig verklaar het – en op 1 Februarie 1991 het president FW de Klerk in die Suid-Afrikaanse parlement aangekondig dat alle apartheidswette herroep sou word.
Februarie is die maand van reiniging en aflegging. Mag dit 'n maand wees waarin jou belastingverpligting teenoor die Ontvanger minder is as wat jy gedink het en die aflegging van jou ander belastings makliker is as wat jy vermoed het. En as niks anders dan help nie: Ten minste is die maand kort.